Na temelju članka 51. Statuta Virovitičko-podravske županije („Službeni glasnik“ broj: 2/21), župan Virovitičko-podravske županije donosi

**PROGRAM POTPORE**

**subvencioniranog korištenja poslovnog prostora Mreže poduzetničkih inkubatora na području Virovitičko-podravske županije za poduzetnike početnike i**

**poduzetnike do tri godine poslovanja za 2022. godinu**

**PREDMET PROGRAMA POTPORE**

Predmet ovog Programa je subvencija troškova korištenja poslovnog prostora u Poduzetničkim inkubatorima Virovitičko-podravske županije u 2022. godini za što su sredstva osigurana u Proračunu Virovitičko-podravske županije za 2022. godinu.

Virovitičko-podravska županija kroz sustav potpore provodi gospodarsku mjeru sukladno cilju gospodarske politike, a to je postupno povećanje stope rasta gospodarstva. Opći cilj Županije u sektoru malog gospodarstva ogleda se u unaprjeđenju politike i mjera poticanja razvoja malog i srednjeg poduzetništva.

Središnje mjesto u području regionalnog razvoja i planiranja aktivnosti programa i potpora kojima će se direktno utjecati na gospodarsko kretanje i razvoj gospodarstva na području Virovitičko-podravske županije pripada Županiji kao instituciji čija mjerodavna djelatnost obuhvaća poslove u području: razvojnog planiranja, pripreme i izrade planskih razvojnih dokumenata, predlaganju organizacijskih oblika djelovanja, predlaganju mjera i instrumenata gospodarske politike te doprinosi u harmoniziranju nacionalnog sustava sa strateškim okvirom Europske unije.

Potpora – subvencioniranje zakupa i ostalih troškova poduzetnicima početnicima u 2022. godini predstavlja direktnu mjeru odnosno instrument kojim se na regionalnoj razini nastoji potaknuti brži razvitak malog gospodarstva s ciljem novog zapošljavanja, povećanja konkurentnosti gospodarstva i gospodarskog rasta u cjelini, kroz bespovratnu potporu gospodarskim subjektima koji na području Virovitičko-podravske županije svoje djelatne aktivnosti obavljaju u prostorima Poduzetničkih inkubatora na području županije, a za koji plaćaju trošak najma.

**CILJEVI I PRIORITETI PROGRAMA POTPORE**

Prioritet ovog programa potpore je kroz ciljanu potporu malim i srednjim gospodarskim subjektima, koji svojim poslovanjem ostvaruju tržišnu uspješnost, potaknuti njihov rast i ubrzati njihov daljnji razvoj.

Ciljevi programa ostvaruju se kroz osnaživanje kapaciteta malih i srednjih gospodarskih subjekata te povećanje konkurentnosti.

Sastavljen kao programski akt, u svojim glavnim odrednicama, Program potpore – Subvencija troškova korištenja poslovnog prostora za 2022. usmjeren je na povećanje učinka ključnih aktivnosti poduzetnika kroz:

* stvaranje povoljnijeg i kvalitetnijeg poslovnog okruženja povoljnih i pristupačnijih adekvatnih poslovnih prostora za gospodarske subjekte malog i srednjeg poduzetništva te OPG-a na području Virovitičko-podravske županije.

U roku od 3 godine od provedbe predviđa se povrat u proračun svih utrošenih sredstava kroz nove investicije, te uplaćene poreze i doprinose. Stvaranje povoljnih izvora financiranja potrebno je sagledati u međuovisnosti s ponudom poslovnih i razvojnih planova poduzetnika.

U tome se dijelom naglasak stavlja i na poduzetnike kako bi pod povoljnijim izvorima financiranja pronašli partnera u realizaciji svojih poslovnih težnji te jednako tako podjelu odgovornosti za učinkovitu provedbu svojih djelatnih aktivnosti koje doprinose razvoju gospodarstva uz pomoć tijela i institucija koja preuzimaju dio rizika u poticanju razvoja.

Kako bi se uspješnije nosili s povećanom konkurencijom koju donosi jedinstveno europsko tržište, hrvatski poduzetnici trebaju instrumente i mjere kojima će se ukloniti barijere rasta i razvoja poduzeća na način da se povećava dostupnost financijskih sredstava za mala i srednja poduzeća kako u okviru lokalnog i regionalnog obuhvata proračuna tako i na razini nacionalnog.

Ključni pokretač rasta poduzetništva upravo je dostupnost financiranja u ranoj fazi razvoja kada je rizik visok.

Istraživanja o kvaliteti poduzetničke aktivnosti ukazuju kako potpore za tvrtke imaju statistički i ekonomski značaj jer nadilaze same izravne efekte na te tvrtke i imaju pozitivan učinak prelijevanja na efikasnost i produktivnost poduzeća. Ovom mjerom potpore utječe se i na unapređenje drugih bitnih pretpostavki kao što je tehnološki razvoj poduzetnika, odnosno povećanja razine tehnološke sposobnosti poduzeća koja se povećava zbog većih mogućnosti ulaganja u razvoj istih.

**KORISNICI POTPORE**

Korisnici bespovratnih sredstava po ovom projektu su trgovačka društva, obrti, zadruge, udruge usmjerene na razvoj gospodarstva (gospodarsko interesna udruženja/klasteri), registrirani kod nadležnog registarskog tijela sa sjedištem u Virovitičko-podravskoj županiji i to prvenstveno poduzetnici početnici te poduzetnici koji se nalaze u razvoju svojih poduzetničkih aktivnosti, a bave se ili imaju namjeru baviti se proizvodnom djelatnošću, uslužnom djelatnošću vezanom uz proizvodnju, trgovinom, djelatnostima iz područja ICT-a multimedije, digitalne grafike, arhitekture i građevinarstva, elektrotehnike ili elektroničkog poslovanja, poduzetnicima koji razvijaju projekte ili koriste inovativan koncept poslovanja. Obiteljska poljoprivredna gospodarstva s upisanom dopunskom djelatnosti sukladno Pravilniku o dopunskim djelatnostima na obiteljskim poljoprivrednim gospodarstvima („Narodne novine“ broj 76/14.) i to za djelatnosti pod oznakom 1., 2., 5.1, 5.2 i 5.3 iz Priloga I. Pravilnika.

Da bi podnositelj zahtjeva bio prihvatljiv kao korisnik potpore nužno je da isti ima registrirano sjedište obrta/poduzeća/OPG-a na području Virovitičko-podravske županije te da se radi o poduzetniku početniku ili poduzetniku do 3 godine poslovanja koji plaćaju trošak najma poslovnog prostora Mreže poduzetničkih inkubatora na području Virovitičko-podravske županije.

**UKLJUČIVANJE U PROGRAM POTPORE I PREDUVJETI ZA PODNOŠENJE PRIJAVE (ZAHTJEVA)**

Za uključivanje u program potpore podnosi se:

- Prijavni obrazac

- Propisana i dodatna dokumentacija kojom se pojašnjava predmetni zahtjev ili druge informacije važne za dokazivanje opravdanosti prikazanih troškova.

Preduvjeti za podnošenje prijave odnose se na sve subjekte koji se žele uključiti u program potpore te trebaju zadovoljiti sljedeće opće uvjete:

* imati registrirano sjedište obrta/poduzeća na području Virovitičko-podravske županije
* da se radi o poduzetniku početniku ili poduzetniku do 3 godine poslovanja u trenutku potpisivanja ugovora s Poduzetničkim inkubatorom Virovitičko-podravske županije d.o.o.,
* imati podmirene obveze prema državi,
* imati podmirene obveze prema zaposlenicima,
* ispunjavati propise o potporama male vrijednosti,
* imati opravdana odobrena sredstva potpore male vrijednosti iz prethodnih godina ukoliko su ista koristili.

Prijavu ne mogu podnijeti podnositelji nad kojima je otvoren stečajni postupak ili postupak likvidacije, podnositelji prijava nad čijim je pojedinačnim vlasnicima otvoren stečajni postupak, postupak likvidacije zbog poreznog duga te podnositelja prijava koji imaju blokirani poslovni račun.

Prijava se podnosi isključivo na propisanim obrascima koji čine sastavni dio javnog poziva u roku od 15 dana od dana objave javnog poziva. Javni poziv objaviti će se na službenim stranicama Virovitičko-podravske županije i Mreže poduzetničkog inkubatora.

**OCJENA ZAHTJEVA I ODOBRAVANJE POTPORE TE PRIHVATLJIVOST TROŠKOVA**

Pristigli zahtjevi za odobravanje potpore procjenjivati će se redom pristizanja u tri koraka:

1) Administrativna provjera dostavljene dokumentacije

2) Provjera prihvatljivosti troškova

3) Ocjena zahtjeva i provjera prihvatljivosti prijavitelja

Administrativna provjeraprovodit će se pomoću obrazaca za administrativnu provjeru objavljenih u Uputama za prijavitelje i temeljit će se na dostavljenoj propisanoj dokumentaciji, a svaka prijava će morati zadovoljiti sve propisane uvjete ili će u suprotnom biti odbačena.

Provjera prihvatljivosti troškova odnosi se na postupak utvrđivanja da li aktivnosti u opisu zahtjeva čine povezani troškovi jasno iskazani i prihvatljivi u odnosu s namjenom sufinanciranja te provjerljivi i opravdani. Trošak za koji će se provjerom ustanoviti da nije prihvatljiv bit će odbijen i neće se uzeti u obzir za isplatu potpore. Neprihvatljivi su svi izdaci za koje ne postoji pravdanje u pisanom obliku. Svi troškovi koji se ne mogu pravdati izvornicima popratnih dokumenata također će se smatrati neprihvatljivima. Prihvatljiv trošak čine troškovi najma poslovnog prostora čije su vrijednosti razvidne temeljem Ugovora o najmu te izvoda plaćanja obveza temeljem istog za ugovoreno razdoblje zakupa odnosno najma.

Ocjena zahtjeva i provjera prihvatljivosti prijaviteljapredstavlja ukupnu ocjenu zahtjeva koju čini prihvatljivost prijavitelja temeljem administrativne provjere, provjere prihvatljivosti troškova te prihvatljivost ponuditelja temeljem preduvjeta i kriterija utvrđenih ovim programom i javnim pozivom.

Temeljem zahtjeva podnositelja koji su ocijenjeni kao prihvatljivi za dodjelu potpore, podnositelji istih pisanim putem biti će obaviješteni o načinu realizacije iste.

Prihvatljiv trošak za ostvarivanje prava na potporu čini stvarni trošak najma poslovnog prostora Mreže poduzetničkih inkubatora Virovitičko-podravske županije, uključujući i PDV. Neprihvatljivi troškovi su;

* troškovi nastali prije potpisivanja ugovora o najmu
* redovni materijalni troškovi

U sklopu Javnog poziva bit će objavljeni i svi prateći obrasci (Izjave, Ugovori, Izvještaji o provedbi projekta) kako bi se potencijalni prijavitelji unaprijed upoznali sa svim obvezama.

Također, u okviru javnog poziva za dodjelu bespovratnih sredstava primjenjivat će se odredbe Odluke o objavljivanju pravila o potporama male vrijednosti (NN br. 45/2007) kako za prijavitelje tako i za krajnje korisnike potpora.

**IZNOS POTPORE**

Davatelj potpore je Virovitičko-podravska županija. U Proračunu Županije za 2022. godinu iz programa 1009 – Jačanje i razvoj gospodarstva – aktivnost A100018 osigurano je ukupno 950.000,00 kn za dodjelu bespovratne potpore temeljem ovog Programa. Ukupan iznos sredstava za provedbu programa bespovratne potpore može se odobriti i u većem iznosu od prethodno navedenog ukoliko se za predmetno u tijeku godine unutar proračuna osigura više sredstava.

Najniži iznos potpore koji se može dodijeliti korisniku je 750,00 kuna.

Najviši iznos potpore koji se može dodijeliti korisniku je 150.000,00 kuna.

**OBVEZE KORISNIKA**

Podnositeljima zahtjeva kojima se temeljem Odluke odobri potpora ponudit će se potpisivanje Ugovora o dodjeli bespovratne potpore kojim će se regulirati daljnja prava i obveze temeljem predmetnog.

Korisnik potpore dužan je u propisanom roku od dana dostave Odluke o odobrenju potpore, davatelju potpore dostaviti potpisan Ugovor o dodjeli bespovratne potpore i ovjerenu (solemniziranu) bjanko zadužnicu koja služi kao instrument osiguranja za slučaj nepridržavanja obveza iz Ugovora odnosno nenamjenskog utroška dodijeljenih sredstava potpore. Vrijednost zadužnice mora biti najmanje na iznos odobrene potpore tj. prvi mogući iznos zadužnice od iznosa odobrene potpore.

**NADZOR**

U svrhu provođenja kontrole namjenskog korištenja sredstava Virovitičko-podravska županija ovlaštena je izvršiti provjeru korištenja odobrenih sredstava obilaskom korisnika i njegovih poslovnih objekata te uvidom u dokumentaciju na temelju koje je ostvarena potpora.

Korisnici kod kojih se prilikom kontrole utvrdi nenamjensko trošenje sredstava, bit će dužni vratiti dodijeljena sredstva.

Neizvršavanje obveza preuzetih Ugovorom o dodjeli bespovratne potpore, prijavnim obrascem, javnim pozivom i dokumentacijom koja je sastavni dio javnog poziva ili neizvršavanje povrata nenamjenski iskorištenih sredstava davatelju potpore daje pravo prisilne naplate putem bjanko zadužnice.

**ZAKLJUČNE ODREDBE**

Mjere i aktivnosti ovog programa potpore usmjerene su stvaranju konkurentskih prednosti malog i srednjeg poduzetništva i obrta na razini lokalnih gospodarskih prostora (županije, gradovi, općine).

U sklopu poticajnih mjera i praćenju njihovih mjerljivih učinaka važno je primijeniti kriterij dodane vrijednosti.

Otežani uvjeti poslovanja, nedovoljan poduzetnički kapacitet i poslovanje u uvjetima gospodarskog zaostajanja povećavaju nespremnost gospodarskih subjekata za nova ulaganja, te u tom smislu poticajna sredstva iz programa ove potpore namijenjena razvoju poduzetništva i obrta, sukladno prethodno utvrđenim odredbama predstavljaju opravdanu inicijativu i ulaganje razvoj poduzetništva.

Ovaj Program stupa na snagu danom donošenja, a objavit će se u „Službenom glasniku” Virovitičko-podravske županije.

KLASA: 421-02/22-01/02  **ŽUPAN**

URBROJ: 2189**-**03/5-22-1 **Igor Andrović, dipl. oec.**

Virovitica, 28. siječanj 2022.